રાજકોટના જસદણ તાલુકાનું ગુંદાળા(જામ) ગામ 600થી ઓછી વસ્તી ધરાવતું નાનકડું ગામ છે. ગામમાં અલગ-અલગ સમાજના લોકો રહે છે. છતા આ ગામમાં આજસુધી કોઈ પણ વ્યક્તિ ઉપર એક પણ પોલીસ કેસ થયો નથી. કદાચ અજાણતા કોઈ ભૂલ થઇ જાય તો પંચાયત તેનો નિવેડો લાવી આપે છે. ગુંદાળા(જામ) ગામમાં ગામના વડીલોનાં માર્ગદર્શન મુજબ સમરસ પંચાયત જ બને છે.આ ગામમાં ઘરે-ઘરે શોષ કૂવા, નળ કનેક્શન, દરેક શેરીમાં સોલાર સ્ટ્રીટ લાઈટ, ગેસ કનેક્શન છે. તેમજ આધુનિક ગ્રામપંચાયત પણ છે. ગામનાં મોટા ભાગના યુવાનો સુરત રહે છે. તો અમુક પરિવારો એન.આર.આઈ. છે.